**ΣΥΛΛΟΓΟΣ ΕΚΠΑΙΔΕΥΤΙΚΩΝ Π.Ε. ΗΛΙΟΥΠΟΛΗΣ**

**“Μ.ΠΑΠΑΜΑΥΡΟΣ”**

[email:](http://WWW.sepeilioupolis.gr/) sepeilioupolis@yahoo.gr [www.sepeilioupolis.gr](http://WWW.sepeilioupolis.gr/)

|  |
| --- |
| Ακομινάτου 6 και Παπαφλέσσα, 16346 Ηλιούπολη |

 **Ηλιούπολη 15-4-2021**

 **Αρ.Πρ.:493** **Προς :Μέλη μας**

**Καμία απόλυση αναπληρωτή/τριας! Κατάργηση του θεσμού των τριμηνιτών και κάθε δυνατότητας Διευθυντών Εκπαίδευσης να προσλαμβάνουν και να απολύουν αναπληρωτές!**

**Μονιμοποίηση εδώ και τώρα όλων των αναπληρωτών - συμβασιούχων εκπαιδευτικών!**

Συναδέλφισσες, συνάδελφοι,

Όπως είναι γνωστό, η κυβέρνηση της Ν.Δ., συνεχίζοντας την πολιτική όλων των προηγούμενων κυβερνήσεων, **εισήγαγε φέτος νέα ελαστική μορφή εργασίας, τους τριμηνίτες, στο όνομα της πανδημίας,**αλλά στην πραγματικότητα οι συνάδελφοι αναπληρωτές που προσλήφθηκαν με τον τρόπο αυτό δεν αναπλήρωναν μόνο συναδέλφους που πήραν άδεια ειδικού σκοπού**αλλά τοποθετούνταν σε κάθε κενό στα σχολεία.**Η κυβέρνηση με τη νέα μορφή  **ενίσχυσε το** **καθεστώς της ελαστικής εργασίας**, με εκπαιδευτικούς- ομήρους, χωρίς εργασιακά δικαιώματα, σε μια μόνιμη ανασφάλεια και ένα ανελέητο κυνήγι προσόντων.

**Το Υπουργείο Παιδείας, χωρίς ντροπή, όπως έκανε και στην πρώτη ανανέωση των συμβάσεών τους, παίζει ακόμα με το άγχος και την αγωνία των τριμηνιτών αναπληρωτών, για το αν θα ανανεωθούν ή όχι και πάλι οι συμβάσεις τους, παρέχοντας το δικαίωμα στους Διευθυντές Εκπαίδευσης να το «εκτιμήσουν»!** Σε μία χρονιά που η πανδημία έχει πολλαπλασιάσει τις ανάγκες των σχολείων (ανοιχτών και μη) σε εκπαιδευτικούς, επιλέγεται και πάλι το ημίμετρο των...υπερελαστικών εργαζομένων!! **Τα τελευταία δεδομένα δείχνουν ότι οι συμβάσεις των περισσότερων συναδέλφων που αρχικά ήταν τρίμηνες και μετά έγιναν εξάμηνες, θα ισχύσουν ως τη λήξη του σχολικού έτους. Σε κάθε περίπτωση απαιτούμε να μην απολυθεί κανένας!***Οι ίδιες οι εξελίξεις αποδεικνύουν ότι κανένας/καμία συνάδελφος/ισσα δεν περισσεύει στο δημόσιο σχολείο! Ξεπεράσαμε φέτος τους 53.000 αναπληρωτές και ακόμα υπάρχουν πολλά κενά, ενώ συνταξιοδοτούνται πάνω από 8.000 συνάδελφοι, που σημαίνει ότι με τα σημερινά δεδομένα χρειάζονται πάνω από 62.000 με την έναρξη του νέου σχολικού έτους.***Επιβεβαιώνονται έτσι οι πάγιες τοποθετήσεις του Συλλόγου μας για την ανάγκη μαζικών μόνιμων διορισμών, για την ανάγκη ΜΟΝΙΜΟΠΟΙΗΣΗΣ ΟΛΩΝ ΤΩΝ ΑΝΑΠΛΗΡΩΤΩΝ!**

**Καμία λοιπόν απόλυση αναπληρωτή! Όμως παράλληλα διεκδικούμε την κατάργηση του αίσχους των τρίμηνων συμβάσεων και κάθε ελαστικής μορφής εργασίας!** Αντιλαμβανόμαστε **το τι δρόμο ανοίγουν οι τρίμηνες συμβάσεις** και για το γεγονός ότι η κυβέρνηση μας θεωρεί αναλώσιμους και θέλει να μας τοποθετεί για όσο θέλει, όπου θέλει, με μισθούς-χαρτζιλίκι σε σχέση με τα έξοδά μας. Το έχει αποδείξει, άλλωστε, σε πολλές περιπτώσεις στον τρόπο διαχείρισης της πανδημίας, ιδιαίτερα στα σχολεία, μην παίρνοντας κανένα ουσιαστικό μέτρο.

**Αποκορύφωμα αυτού του εργασιακού αίσχους αποτελεί και το γεγονός ότι η κυβέρνηση με νομοθετικές ρυθμίσεις μέσα στην πανδημία έδωσε το δικαίωμα στους κατά τόπους Διευθυντές Εκπαίδευσης να αποφασίζουν περί της ανανέωσης ή μη των συμβάσεων των τριμηνιτών συναδέλφων, ακόμα και να καταρτίζουν ξεχωριστούς πίνακες αναπληρωτών από τους οποίους θα καλύπτονται οι ανάγκες της κάθε Διεύθυνσης!!! Είναι προφανές ότι αυτή θα είναι μόνο η αρχή, αφού οι τριμηνίτες αποτελούν την κερκόπορτα ώστε να εφαρμοστεί σταδιακά σε όλους τους αναπληρωτές το καθεστώς «φύγε εσύ-έλα εσύ» ακόμα και στα μέσα του σχολικού έτους, ανάλογα με τις εκτιμήσεις των Διευθυντών Εκπαίδευσης!! Απαιτούμε να καταργηθούν τώρα αυτές οι ρυθμίσεις!**

**Οι συμβασιούχοι εκπαιδευτικοί όλων των ειδικοτήτων**, πρωτοβάθμιας και δευτεροβάθμιας, γενικής και ειδικής, πλήρους και μειωμένου ωραρίου, τρίμηνοι, αδιόριστοι, απολυμένοι λόγω παράβολου, **απαντάμε με ενότητα και αποφασιστικότητα.**

**Δε συμβιβαζόμαστε με τρίμηνες συμβάσεις, με ψίχουλα! Οι ανάγκες μας τρέχουν όλο τον χρόνο!**

  ***Εδώ και τώρα μονιμοποίηση όλων των αναπληρωτών - συμβασιούχων εκπαιδευτικών που δουλεύουν τα τελευταία χρόνια στα σχολεία. Κατάργηση του νόμου Γαβρόγλου.***

  ***Κατάργηση του θεσμού των τριμήνων, των ΑΜΩ και των πολλαπλών κατηγοριών αναπληρωτών.***

  ***12μηνη σύμβαση για όλους τους αναπληρωτές, εξίσωση δικαιωμάτων με τους μόνιμους.***

  ***Κάλυψη εδώ και τώρα όλων των κενών στα σχολεία. Ούτε ένας συνάδελφος απολυμένος.***

  ***Να καταργηθούν οι διατάξεις που δίνουν στους Διευθυντές Εκπαίδευσης τη δικαιοδοσία κατάρτισης πινάκων αναπληρωτών, καθώς και πρόσληψης-απόλυσης αναπληρωτών ανά Διεύθυνση.***

 **Για το Διοικητικό Συμβούλιο**

**Η ΠΡΟΕΔΡΟΣ Η. ΓΡΑΜΜΑΤΕΑΣ**

 **Χήρα Αγαθή Μεραμβελιωτάκη Χρυσούλα**